Diari Oficial de la Generalitat Valenciana


Sumari del DOGV 7125, del 04-10-2013 (2013/9537)

Informació pública del projecte de decret del Consell de la Generalitat, pel qual es regula el conveni especial de prestació d'assistència sanitària en l'àmbit de la Comunitat Valenciana a persones que no tinguen la condició d'assegurades ni de beneficiàries del Sistema Nacional de Salut.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7125

Data del DOGV
:   04-10-2013

Secció del DOGV
:   V. ANUNCIS - C) ALTRES ASSUMPTES

Número del document
:   2013/9537


Organisme emissor
:   Conselleria de Sanitat

Tipus de document
:   Anunci

Informació pública del projecte de decret del Consell de la Generalitat, pel qual es regula el conveni especial de prestació d'assistència sanitària en l'àmbit de la Comunitat Valenciana a persones que no tinguen la condició d'assegurades ni de beneficiàries del Sistema Nacional de Salut. [2013/9537]  
El Reial Decret 576/2013, de 26 de juliol, pel qual s'establixen els requisits bàsics del conveni especial de prestació d'assistència sanitària a persones que no tinguen la condició d'assegurades ni de beneficiàries del Sistema Nacional de Salut i es modifica el Reial Decret 1192/2012, de 3 d'agost, pel qual es regula la condició d'assegurat i de beneficiari a l'efecte de l'assistència sanitària a Espanya, a càrrec de fons públics, a través del Sistema Nacional de Salut, ha establit els requisits bàsics que ha de posseir el conveni especial de prestació d'assistència sanitària que subscriguen les persones que no complisquen els requisits per a tindre la condició d'assegurades ni de beneficiàries del Sistema Nacional de Salut a l'efecte que puguen obtindre la prestació d'assistència sanitària pública. Esta norma s'ha dictat a l'empara del que disposa l'article 149.1.16 de la Constitució Espanyola, que atribuïx a l'Estat la competència exclusiva en matèria de bases i coordinació general de la sanitat.  
  
En l'àmbit de la Comunitat Valenciana, el Decret 149/2009, de 25 de setembre, del Consell, pel qual es regula el conveni d'assistència sanitària a pacients privats, dictat en desplegament de la Llei 6/2008, de 2 de juny, de la Generalitat, d'Assegurament Sanitari del Sistema Sanitari Públic de la Comunitat Valenciana, va establir un instrument jurídic semblant, quant al seu objecte i finalitat, al que actualment preveu i regula la normativa estatal bàsica esmentada anteriorment.   
  
El nou règim jurídic establit per la normativa bàsica de l'Estat resultant de la reforma introduïda pel Reial Decret Llei 16/2012, de 20 d'abril, i la normativa que la desplega, fa necessari substituir la regulació continguda en el Decret 149/2009, de 25 de setembre, del Consell, amb l'objecte d'incorporar en l'àmbit del sistema sanitari públic valencià la figura del conveni especial de prestació d'assistència sanitària prevista en l'article 3.5 de la Llei 16/2003, de 28 de maig, de Cohesió i Qualitat del Sistema Nacional de Salut, i en la disposició addicional tercera del Reial Decret 1192/2012, de 3 d'agost, pel qual es regula la condició d'assegurat i de beneficiari a l'efecte de l'assistència sanitària a Espanya, a càrrec de fons públics, a través del Sistema Nacional de Salut, de conformitat amb els requisits bàsics establits pel Reial Decret 576/2013, de 26 de juliol.  
  
La Conselleria de Sanitat ha iniciat la tramitació del procediment d'elaboració del projecte de decret del Consell pel qual es regula el conveni especial de prestació d'assistència sanitària en l'àmbit de la Comunitat Valenciana a persones que no tinguen la condició d'assegurades ni de beneficiàries del Sistema Nacional de Salut.  
De conformitat amb les disposicions de l'article 43.1c de la Llei 5/1983, de 30 de desembre, del Consell, i en l'article 52 del Decret 24/2009, de 13 de febrer, del Consell, sobre la forma, l'estructura i el procediment d'elaboració dels projectes normatius de la Generalitat, considerant que el projecte normatiu afecta l'esfera dels drets i interessos legítims dels ciutadans, es procedix a l'obertura del tràmit d'informació pública de l'expedient.  
A este efecte, el projecte de decret s'exposa al públic durant el termini de 15 dies, comptadors a partir de l'endemà de la data de publicació d'este anunci en el Diari Oficial de la Comunitat Valenciana, a l'efecte que es puguen presentar les al·legacions que s'estimen oportunes sobre el seu contingut.  
L'expedient podrà examinar-se de dilluns a divendres, en horari de 09.00 a 14.00 hores, en el Servici de Gestió Econòmica i Pressupostària de la Direcció General de Recursos Econòmics de la Conselleria de Sanitat, situat a València, carrer de Misser Mascó, número 31, segona planta.  
  
València, 20 de setembre de 2013.- La directora general de Recursos Econòmics: María Fernanda Saiz Gallego.